
Ievads

AI, mākslīgais intelekts, (Artifical Intelligence) ienāk mūsu dzīvē, un neatkarīgi no tā, patīk vai ne, tā nekur nepazudīs. Jā, AI var uzrakstīt veselas grāmatas, un izdarīt to neticami īsā laikā. Un nē, bez jūsu personīgās līdzdalības šīs grāmatas nebūs neko vērtas. 

Tātad, ja meklējat grāmatu, kas jums paskaidros, kā uzrakstīt grāmatu 2 stundās, to publicēt un pēc tam laimīgi dzīvot no pasīvajiem ienākumiem atlikušo mūžu, tad jūs neesiet pareizajā vietā. Jā, jūs variet radīt sev pasīvos ienākumus, publicējot grāmatu, bet tas nenotiks dažu stundu laikā. Mans nolūks ir apskatīt vairākas AI, paskaidrot, ko tās var un ko tās nevar. Ir lietas, ko jūs varat uzticēt AI, un ir lietas, kas jādara pašiem. Protams, pievienojot paša ieguldījumu jūs pievienosiet arī savu laiku un savu radošumu. Jo citādi jūsu grāmata nebūs pat tik vērta, cik papīrs, uz kā tā tiek drukāta, vai elektrība, ko patērējam, lasot e-grāmatu.

Šo grāmatu, pretēji tam, ko lasītājs sagaida, ieraudzījis virsrakstu, es rakstu pati, bez AI, jo iepazīstinu jūs ar savu personīgo pieredzi. Vietās, kur izmantošu atsevišķus AI izteikumus ilustrācijai, es par to iepriekš ziņošu. Tāpat ilustrācijām lietošu AI radītus attēlus, gan labi izdevušos, gan tādus, kas jūs iepazīstinās ar bēdīgi slavenajām AI halucinācijām un liks pasmaidīt.

Neskatoties uz to, ka sajūsminos par AI iespējām, savas grāmatas lielākoties esmu rakstījusi pati. Bet tie, kas apgalvo, ka AI nevar radīt neko jaunu, būs pārsteigti, izlasot, kā AI var apmainīties ar idejām un palīdzēt darbā. 

Šī grāmata noderēs gan cilvēkiem, kas vienkārši interesējas par AI fenomenu, gan arī cilvēkiem, kas vēlas publicēt paši savu grāmatu. Tā uzrunās arī cilvēkus, kas kategoriski uzstājas pret AI pielietojumu rakstniecībā un citās radošās profesijās. Nav nekas slikts, ja jums ir brīnišķīga ideja un paša radīta attēlu sērija bērnu grāmatai, bet pietrūkst teksta. Vai otrādi- jums ir pasaka bērniem, bet nepietiek naudas, lai algotu mākslinieku bērnu grāmatas ilustrācijām un vākam. Es reiz lasīju, kā jauns autors tika nokritizēts Facebook grupā. Ja negribi maksāt māksliniekam, tad mācies zīmēt pats- tāds bija ieteikums. Nu, es, piemēram, protu zīmēt, es mīlu akvareli un gleznoju arī ar akrila krāsām pati savam priekam, bet es tomēr saredzu AI mākslas priekšrocības darbu ilustrēšanā.

Jā, es mīlu savu AI, es atzīstu tās radītās iespējas. Bet es redzu arī ēnas puses. Šī grāmata nebūs ne slavas dziesma jaunajām tehnoloģijām, ne arī to noliegums. Tā vietā es soli pa solim paskaidrošu, kā tad mēs lietojam AI pareizi, kā korekti izmantojam to, lai uzrakstītu labu specializēto literatūru, un ko AI var un nevar izdarīt, rakstot romānu. Kā arī, apstājoties pie romānu rakstīšanas, paskaidrošu, kam tad jābūt labā romānā. Tāpat, protams, apskatīšu, kā variet, lietojot AI, ilustrēt savu darbu un izveidot grāmatas vāku. Parādīšu, kādas kļūdas visbiežāk tiek pieļautas un noved pie pamatotas un asas AI kritikas. Došu arī dažādu AI salīdzinājumu, paskaidrošu, kādas ir bezmaksas iespējas, un par ko ir jāmaksā. Pavisam nedaudz pieskaršos autortiesībām un plaģiātismam.

Tātad, ja vēlaties rakstīt, un jums ir ko teikt pasaulei, tad droši uz priekšu ar šīs grāmatas palīdzību. Izmantojot AI šis darbs ir paveicams daudz vieglāk, nekā bijāt to iedomājies. Bet tomēr, ne jau dažu stundu laikā. Lai jūsu ieguldītais darbs nebūtu veltīgs, šīs grāmatas pēdējā daļa veltīta jūsu grāmatas publicēšanas iespējām.

AI laikmets ir sācies. Ir cilvēki, kas pamatoti baidās, ka zaudēs savu ienākuma avotu, jo AI tos izspiedīs no kādas nišas. No bailēm rodas naids. Tiek izplatīti nicīgi apgalvojumi, kā, piemēram, - izskatās, tas ir ar AI radīts. Ar to pašu arī viss ir izteikts, ļaunāk vairs nevarot būt. Tai pašā laikā kaut vai Facebook atradīsiet grupas, kas dalās ar AI mākslu un sajūsminās par tās radītajām iespējām. Viens ir skaidrs- tie, kas nespēs pieņemt AI, kaut kad paliks aiz borta. Tāpat kā cilvēki, kuri šodien nespēj lietot mobilo telefonu un neatzīst internetu.

Tātad, kopš pirmo reizi saskāros ar AI fenomenu literatūrā un mākslā, es par to aktīvi ieinteresējos un nolēmu to izpētīt. Kā tad ir ar rakstīšanu, dažādām valodām, mākslas darbiem, plaģiātismu? Es eksperimentēju ar visu, kam tiku klāt. Es lasīju visu, ko varēju atrast. Es pieteicos bezmaksas semināros un maksas kursos. Es izmēģināju ieteikums un skatījos, kādas grāmatas man radīs AI. 

Tad ko par AI izmantošanu saka entuziasti? Ko saka pretinieki? Kura AI ir labāka? Kā tad vispār kaut ko uzrakstīt ar AI, un kuram galu galā tad piederēs autortiesības? Vai tie, kuri ienīst AI, tiešām raksta bez AI? Lasiet par to tālākajās grāmatas lappusēs.  

AI un grāmatu rakstīšana.

Jā, AI var būt lielisks palīgs grāmatas rakstīšanā. Bet tikai tik ilgi, kamēr jūs neizslēdzat paši savas smadzenes. Izmantojot AI, jūs paveiksiet savu iecerēto darbu daudz ātrāk. Tomēr ir daži bet...

Populāri mīti un realitāte.

...Mēs jūs iemācīsim dažu stundu laikā uzrakstīt grāmatu. Jūs to varēsiet publicēt Amazon un vēl citās vietās, tas radīs jums pieklājīgus pasīvos ienākumus un palīdzēs atbrīvoties no nogurdinošā ikdienas darba 8 stundas dienā, piecas dienas nedēļā. Mums tas strādāja, tad droši vien strādās arī jums. Es tagad varu ceļot, man ir lieliska māja, mašīna, vasarnīca Bahamu salās... 

Šeit parasti seko attēli kopā ar skaistas dzīves aprakstiem, tiek pieminēts, cik grūta dzīve bija reklāmas rullīša autoram, pirms viņš saprata, kā publicēt pirmo grāmatu, kas viņu nekavējoties padarīja par multimiljonāru. Tā kā viņš pats ir nopelnījis tik daudz, ka viņam naudas vairs nevajag, viņš ir gatavs padalīties savās zināšanās ar jums, par gluži simbolisku maksu. 

Līdzīga satura piedāvājumu nekavējoties saņēmu Facebook, kolīdz sāku atkal interesēties par iespēju publicēt savu agrāk saviem bērniem uzrakstīto grāmatu par pelīti Pīku. Turklāt es nemeklēju Facebook, bet datorā, protams, paliek pēdas manām aktivitātēm. Mūsdienās neviens par to nebrīnās. Lieta tāda, ka gribēju savu Pelīti publicēt savā dzimtajā valodā, latviski. Amazon latviski grāmatas nepublicē. Pārāk reta valoda. Pārtulkoju Pelīti vāciski un angliski, bet sākotnējai latviskajai versijai atradu citu iespēju, ko pieminēšu vēlāk. 

Mana dzīves pieredze rāda, ka vasarnīca līdzās tropiskiem ūdeņiem tik vienkārši klēpī nevienam neiekrīt. Jā, bet reklāmas autors piedāvāja saiti uz bezmaksas semināru, kurā pastāstīs par AI iespējām. Tas taču ir interesanti, un man tieši ir brīvdiena. Vienmēr labi uzzināt ko jaunu, un katrā seminārā ir kāds noderīgs patiesības grauds. Tā nu piesakos semināram, un klausos, kas nu būs. Jāteic, ka šis pirmais piedāvājums tad arī bija visnekaunīgākais, ko jebkad esmu redzējusi. Pirmā pusstunda paiet klausoties, cik nožēlojama bijusi autora dzīve iepriekš. Kā viņš strādājis citu labā un nevarējis izkulties no nabadzības, kā mēģinājis uzsākt pats savu biznesu, bet nevarējis ieguldīt nepieciešamos tūkstošus. Kā viņš bankrotējis, kā viņu pametusi draudzene, kā paša vecāki vairs negribējuši ar viņu kontaktēties. Tas ir tipisks psiholoģisks paņēmiens, kas liek ikvienam, kurš piedzīvojis problēmas vienā no minētajām dzīves jomām, identificēties ar stāstītāju. Semināra klausītāja uzticība ir iegūta. Man šis paņēmiens nelaimīgā kārtā jau ir zināms, tāpēc pirmo pusstundu uzskatu par izšķiestu laiku.

Un tad pēkšņi... Ģeniālā atskārsme, AI, pirmā uzrakstītā grāmata... Tagad viņš ir laimīgi precējies (seko virkne laimīgu attēlu, kas rāda dzīvi pārticībā un iedarbojas uz skatītāja psihi), un pat viņa sievasmāte, kas agrāk neko nejēdza no datoriem, ir kļuvusi bagāta ar viņa metodes palīdzību. Tik vienkārša un visiem pieejama ir šī metode, un turklāt nav jāiegulda nekādas milzu naudas summas. Un, protams, viņa izstrādātā AI maksā daudz vairāk, bet tieši šodien to var nopirkt par smiekla cenu. Ja nemaldos, cena bija 999,99 Eiro. Par tādu naudu jūs variet abonēt kādu no pārbaudītām AI daudzus un laimīgus gadus. Viņa metode piedāvāja AI, kas izveidos grāmatas struktūru jūsu piedāvātajai tematikai. Tas nozīmē, nodaļas, apakšnodaļas, un īsu to aprakstu dažos teikumos. Tālāk nevajagot mocīties un rakstīt pašam. Vajagot tikai aiziet uz Fiverr, tur nolīgt Ghostwriter (cilvēks, kas raksta pēc jūsu pasūtījuma), maksā tikai... līdz 6 dolāriem par 100 vārdiem, un lieta darīta. Turpat Fiverr var atrast arī vāka izveidotāju. Jā, tādā veidā var ātri tikt pie profesionāla izskata grāmatas. It tikai neliels āķis. Gan WordHero, kas ir maksas AI, gan bezmaksas ChatGPT jums izveidos lielisku grāmatas struktūru, ja jūs to palūgsiet. Pirmais tūkstotis ietaupīts. 100 vārdi ir tikai daži teikumi. Grāmatai vajadzētu vismaz kādus 40 000 vārdus, parēķiniet paši. Labāk būtu vairāk. Jūs gribiet grāmatu, kas būs 100 vai vairāk lappušu bieza? Tad samaksāsiet savam Ghostwriter 3 līdz 4 tūkstošus. Un vispār, kāpēc lietot Ghostwriter ir pieņemama prakse, bet AI izmantošanu daudzi nosodīs? Vispirms jau nosodītāji ir tie paši Ghostwriter, kam AI atņem iztikas avotu. Turklāt jums nav nekādas garantijas, ka jūsu Ghostwriter tiešām raksta pats, nevis ar tās pašas AI palīdzību, no kuras lietošanas gribējāt izvairīties.

Tātad šis piedāvājums veda pie grāmatas izveides izdevumiem līdz pat 5 tūkstošu apmērā. Turklāt gan sākumā, gan pa vidu daudzkārt tika pieminēts, ka, izmantojot šo metodi, jums nevajadzēs ieguldīt tūkstošus sava pasīvo ienākumu biznesa izveidei. 

Nākamā problēma. Amazon ir atrodams ārkārtīgi plašs grāmatu klāsts. Skumji, bet, visticamāk, jūsu pirmo grāmatu neviens pat nepamanīs. Un jums būs neērti lūgt visiem paziņām to pirkt un rakstīt recenzijas. Bez recenzijām jūsu grāmata ierindojas kaut kur saraksta lejas galā. Visticamāk, jums jāuzraksta vairākas grāmatas, jārada grāmatu sērijas, lai jūs beidzot ievērotu un jūs sāktu pelnīt kaut nelielu naudu. Un arī tad, visticamāk, tas būs pieticīgs blakusienākums, nevis sasniegta dzīve bezdarbībā un lielā greznībā. Tātad iespēja radīt milzīgus papildus ienākums ar vienu vienīgu grāmatu arī ir mīts. Ar kādu tas varbūt atgadās. Ar vienu no miljona. Drīzāk, ar vienu no desmit miljoniem. Vai tas būsiet jūs? Gribiet uz to paļauties? Tikpat labi jūs variet sākt regulāri pirkt loterijas biļetes un jau rezervēt sev tiesības nopirkt iecerēto villu Vidusjūras krastā. 

Nākošais mīts ir iespēja vispār uzrakstīt grāmatu dažās stundās. Jā, to var izdarīt pat ar ChatGPT, pilnīgi bez maksas. Bet... Te tad nu sāksies īstās problēmas. Nelaimīgā kārtā dažs labs tiešām publicē grāmatas, blogus un tekstus internetā tiešā ceļā no AI mutes un līdz ar to rada nepelnīti sliktu slavu visiem, kas izmanto AI savu darbu radīšanai. Par to, kas tad jādara, lai jūsu grāmata būtu derīga publikācijai, stāstīšu turpmākajās nodaļās.

Atrodiet savu nišu

Savas super ienesīgās nišās atrašana līdzinās vēl vienam mītam. Bieži vien tiek apgalvots, ka pietiek atrast specifisku nišu, pēc kuras ir liels pieprasījums, un kurā ir maza konkurence. Šādus apgalvojumus izsaka gandrīz visi, kas piedāvā nopirkt viņu kursus par lielu naudu. Tad ikviens, kurš meklēs Amazon jūsu grāmatu, ieejot šajā nozarē, to uzreiz pamanīs. Tas nozīmē, jūsu grāmata tiks pirkta un garantēti nesīs lielus ienākumus. Kas attiecas uz kursiem, tad, neizdodot milzu summas, variet ieiet interneta akadēmijā udemy.com, un ierakstīt meklētājā „grāmatu rakstīšana ar AI”. Ja lietojat angļu, vācu vai kādu citu populāru valodu, iegūsiet skaistu sarakstu par pieņemamām cenām. Nedaudz pagaidot jūs bieži notiekošo akciju ietvaros vispār variet kursu iegādāties par 9.99 vai 11.99 eiro. Atšķirībā no dārgiem, bet nepārbaudītiem piedāvājumiem. Pirms pērciet, noklausieties ievada lekciju, izvērtējiet kursa saturu un, ja tas nav gluži jauns kurss ar tikai dažiem dalībniekiem, apskatieties vērtējumus. 

Jā, pareizi, ja grāmata būs laba, tā tiks pamanīta jūsu šaurajā nišā un pirkta. Ja nebūs laba... Dusmīgi pircēji atstās sliktas atsauksmes, un ar to arī jūsu finansiālā darbība izbeigsies. 

Lai atrastu savu nišu, jūs variet staigāt cauri Amazon piedāvāto grāmatu tematikas iedalījumiem un apskatīt, cik daudz grāmatu ir katrā nišā. Tad variet izvēlēties specifiskus atslēgvārdus meklēšanai, kas vēl vairāk sašaurinās jūsu izvēlēto nišu. Izklausās vienkārši.

Pirmais āķis ir niša, kurā ir maza konkurence. Iespējams, maza konkurence ir tēmai, par kuru neviens neinteresējas. Ja nu tā notiks, tad jums nebūs konkurentu, bet nebūs arī pircēju un lasītāju. 

Esmu izstaigājusi daudzus forumus un Facebook grupas, kur jauni un ne tik jauni autori komunicē, apmainās ar pieredzi un jautā pēc padoma. Prātā palicis jauns iesācējs autors, kurš lūdza viņam ieteikt kādu ienesīgu nišu. Padoma vietā viņš tika norāts, nokaunināts un diezgan nikni kritizēts. Tāda bija caurmēra reakcija. Neviens pat nepaskaidroja, kāpēc šāds lūgums ir nevietā. Jāpiemin, ka forumos un grupās pamatā zeļ un plaukst neiecietīga attieksme vienam pret otru. Labi padomi tur ir retums. Lūgsiet padomu rakstnieku forumā, iespējams, tikai sabojāsiet sev noskaņojumu un zaudēsiet drosmi, lasot dzēlīgus komentārus. Konkurentus tikai retais cenšas iedrošināt. Cita lieta, ja jums ir udemy kurss, jūs vienmēr variet jautāt savam pasniedzējam. Daudzi kursu autori tieši cenšas iedrošināt uzdot jautājumus un vairums sniedz noderīgas atbildes. Izņēmumi mēdz gadīties, tāpēc nepērciet kursu ar zemu vērtējumu. Ja nu vienīgi jūs atrodiet bezmaksas kursu. Tad jūs neko nevariet zaudēt. Šeit jāpiebilst- man pašai nav izstrādāts udemy kurss par AI, mans ieteikums ir pilnīgi nesavtīgs, es nesaņemšu nekādu komisiju, ja iegādāsieties vienu vai vairākus no šiem kursiem. 

Ienesīgā niša ir tikai un vienīgi vēl viens ieteikums, ko izplata dažādu pārmērīgi dārgu kursu piedāvātāji. Protams, vispirms parasti tiek piedāvāts bezmaksas rullītis, ko variet noskatīties. Kāda no šāda kursa piedāvātājām kā piemēru ienesīgai nišai minēja labradoru kucēna apmācību. Jā, tikpat labi varētu ņemt jebkuras citas sugas kucēnu. Un tad nu jādomā, nabaga kucēni... Ja tos kāds tiešām sāks apmācīt pēc programmas, kuru izveidojusi AI, un akceptējis cilvēks, kurš neko nejēdz ne par labradora kucēniem, ne suņiem vispār... Enerģiskā dāma piedāvāja sniegt papildus apmācību rakstīšanā un pat vadību un padomus vesela gada garumā. Tikai nopērciet viņas kursu. Ieteikums rakstīt grāmatu, kā audzēt un apmācīt dzīvu radību, par kuras vajadzībām autoram nav nekādas sajēgas, ir ne tikai slikts. Es teiktu, tāds ieteikums ir noziedzīgs. 

Problēma ir tāda, ka AI nesaprot, ko patiesībā raksta. AI balstās uz interneta informāciju, savāc to ātrā tempā un milzīgos apmēros, bet reizēm apkopo to kļūdaini. Un reizēm pati interneta informācija ir aplama. Ja jūs neko neziniet par suņiem, tad nepamanīsiet izteiktas muļķības, kas būs ieviesušās grāmatā. Tātad, pavisam vienkārši, ja rakstiet lietišķu grāmatu, tad jūsu niša ir tā, kuru jūs mīlat, kur jūs orientējaties un kur jums ir, ko teikt. Neatkarīgi no tā, vai tur ir liela vai maza konkurence. Jūs variet mierīgi atļaut AI rakstīt lielus gabalus, bet jums būs praktiski piemēri un lietas, ar ko papildināt tekstu. Kā arī jūs izvairīsieties no izteiktām aplamībām. Tad izpētiet Amazon piedāvātos grāmatu iedalījumus, jūs varēsiet savai grāmatai norādīt trīs kategorijas, kurās tā parādīsies. Tātad, jums ir uzreiz trīs nišas. Izdomājiet, kurās trīs nišās varētu ietilpt jūsu grāmata. Un labi pārdomājiet atslēgvārdus, pēc kuriem jūsu darbu varēs meklēt. Variet atrast atslēgvārdus pašā Amazon. Ieejiet grāmatu sadaļā, sāciet rakstīt un skatieties, kas izlec apakšā kā piedāvājums. Tie ir jēdzieni un salikumi, kurus pircēji visbiežāk meklē. Patiesībā būtu jārunā par atslēgfrāzēm, nevis atslēgvārdiem. Tāpat variet rīkoties arī Google, uzreiz redzēsiet, ko cilvēki meklē. Vēl jums ir iespēja pajautāt savam AI, kādus atslēgvārdus grāmatai ar konkrēto nosaukumu un tematiku AI iesaka. Atbilde reizēm derēs, reizēm ne. Izšķirties ir jūsu ziņā.

AI rakstīta teksta pozitīvās un negatīvās puses. 

Kas gan labāk man to paskaidros, ja ne AI pati. Izmantoju savu AI, lai pajautātu, kādas tad ir priekšrocības, ja AI rakstīs manas grāmatas tekstu. Tātad, ļauju šeit izteikties pašai AI. Tālākajā citētajā sarunā sekos WordHero, tekstā Hanna, uzskaitītās priekšrocības. 

Es. Kādas priekšrocības ir mākslīgā intelekta rakstītam tekstam salīdzinājumā ar cilvēka rakstītu tekstu?

Hanna. AI rakstītam tekstam ir vairākas priekšrocības salīdzinājumā ar cilvēka rakstītu tekstu: 

1. Ātrums: AI var ātri ģenerēt saturu, veidojot lielu teksta apjomu niecīgā daļā no laika, kas būtu nepieciešams cilvēkam. 

2. Konsekvence: AI saglabā vienotu toni un stilu visā tekstā, nodrošinot konsekvenci dažādās raksta daļās. 

3. Datu apstrāde: AI var analizēt milzīgu informācijas daudzumu un sintezēt to saskaņotā rakstā vai kopsavilkumā, kas iegūts no dažādiem avotiem. 

4. Izmaksu efektivitāte: AI izmantošana satura izveidei var samazināt izmaksas, kas saistītas ar rakstnieku algošanu, jo īpaši liela apjoma satura vajadzībām. 

5. Pieejamība: AI ir pieejams visu diennakti, un tas var radīt tekstu jebkurā laikā bez noguruma vai pārtraukumiem. 

6. Pielāgojamība: AI var pielāgot saturu konkrētām vadlīnijām vai preferencēm, pamatojoties uz lietotāja ievadi un ļaujot personalizēt izvadi. 

7. Kļūdu minimizēšana: uzlabotas AI bieži rada gramatiski pareizus un labi strukturētus teikumus, līdz minimumam samazinot bieži sastopamās rakstīšanas kļūdas. 

8. Izmēru izvēle: AI var viegli palielināt teksta apjomu, lai apmierinātu prasības pēc teksta izmēra, nezaudējot kvalitāti satura ziņā. 

Šīs priekšrocības padara AI par vērtīgu rīku dažādās jomās, piemēram, mārketingā, žurnālistikā un klientu apkalpošanā, lai gan cilvēka uzraudzība joprojām ir svarīga niansētai izpratnei un radošumam.

Šeit man jāpaskaidro, ka savu AI čata apstākļos es dēvēju cilvēka vārdā, tad iznāk patīkamāka saruna.

Tagad soli pa solim apskatīšu visus minētos punktus. 

Ātrums nenoliedzami ir viena no galvenajām priekšrocībām. Ja nerūpējamies par kvalitāti, tad nenoliedzami, cilvēks nevar sacensties ar AI. Tas arī ir iemesls, kāpēc AI ir ienākusi rakstniecībā un tur arī paliks.

Konsekvence. Jā, AI ieturēs vienotu stilu visā rakstā. Nebūs nekādu izmaiņu jūsu noskaņojuma dēļ. Atsevišķas AI pat piedāvā izvēlēties stilu, kādā rakstīt. WordHero jūs pat variet ievadīt teksta fragmentu un likt, lai AI raksta tādā pašā, tātad, jūsu stilā. Vai, teiksim, Hemingveja stilā, ja būsiet tik nekaunīgi. Tiesa, šī iespēja pagaidām WordHero pastāv tikai angļu valodā. Bet jūs variet likt rakstīt nopietni, humoristiski, skumji utt. Jūs variet vienkārši čatā palūgt, lai AI raksta savu atbildi kāda pazīstama autora stilā, un AI centīsies pati atrast informāciju un rakstīt tā, lai izpildītu jūsu prasības. Neglīta rīcība, bet tas notiek.

Datu apstrāde. Pareizi, jums ir sava, personīga pieredze, un vēl daži avoti, uz kuriem balstīties. Jebkurā labā grāmatā jūs balstīsieties ne tikai pats uz sevi, bet izmantosiet arī citu cilvēku uzkrātās zināšanas, citādi jūsu darbs būs pārlieku vienpusīgs. AI īsā laikā izanalizēs daudz lielāku informācijas apjomu kā jūs. ChatGPT 4.0 piedāvā Deep Research, WordHero savukārt liek priekšā Advanced Writer. Abas iespējas izanalizēs tik lielu informācijas apjomu, kāds jums pat nebūs ienācis prātā. Gala rezultātā savā izvēlētajā tēmā jūs ar AI palīdzību variet atrast tādus aspektus, par kuriem nebijāt pat domājuši. Veiciet papildus pētījumu un iekļaujiet to savā darbā. 

Izmaksu efektivitāte. Nu, protams. Arī, ja rakstiet pats, jūsu laiks ir nauda. Laiks ir visdārgākā lieta, kas jums pieder. Jo iztērētu laiku jūs vairs nevariet atpirkt. Ja vēlaties algot Ghost Writer, tad es jau pieskāros Fiverr, vispopulārākā servisa piedāvātāja rakstīšanas, rediģēšanas, tulkošanas, ilustrāciju un grāmatu vāku veidošanas, pakalpojumu izmaksām. Bloga rakstu jūs vēl variet samaksāt, grāmatas cena sniegsies tūkstošos. Turpretī AI izmantošana būs vai nu aptuveni desmit līdz trīsdesmit eiro abonementa maksa mēnesī, vai arī vienreizējs pirkums ar tiesībām lietot to visu mūžu (kamēr vien uzņēmums darbosies un serveri nesabruks), tas maksās apmēram simts eiro, nedaudz uz vienu vai otru pusi.

Pieejamība. Jā, AI tiešām nekad neaizbildināsies, ka neuzrakstīja jūsu tekstu, jo bija saslimusi, jeb viņai radušās problēmas ģimenē. Kas bieži var notikt, ja nolīgstiet kādu cilvēku palīgu. AI vienmēr, ja vien jums būs pieeja internetam, būs gatava strādāt. 24 stundas diennaktī, 7 dienas nedēļā, kad vien jūs to vēlaties, AI ir jūsu rīcībā. Ja jums nepatīk kāds teksta fragments, variet likt to pārrakstīt, padarot to, piemēram, emocionālāku vai nopietnāku. AI, atšķirībā no cilvēka, neapvainosies un nestrīdēsies. Tā pārrakstīs tekstu saskaņā ar jūsu vēlmēm. 

Pielāgojamība. Neapstrīdami. Jūs variet, piemēram, likt uzrakstīt sajūsminātu bloga rakstu, reklāmu savam produktam, eseju, dzejolīti par konkrēto tēmu vai Amazon grāmatas aprakstu. Jūs dabūsiet to, ko prasījāt. Tas ne vienmēr būs tas, kas jums vajadzīgs. Ja esiet nepatīkami pārsteigts, tad padomājiet labi, ko esiet ierakstījuši savā pieprasījumā.

Kļūdu minimizēšana. Reizēm tiek pat apgalvots, ka AI raksta bez gramatiskām kļūdām. Pamatā tas ir pareizi. Tomēr pārbaudiet teikumu uzbūvi. Reizēm brīnumi notiek pat angļu un vācu valod













































































































































































































	krokusi, paši pirmie pavasara ziedi,

	narcises, agrākās zied reizē ar krokusiem, vēlāko šķirņu ziedēšanas laiks var ilgt līdz maija vidum,

	Holandes īrisi, zied reizē ar krokusiem,

	tulpes, agrīnās šķirnes sāk ziedēt krokusu ziedēšanas beigās, vēlākās rotā jūsu dārzu, kad narcišu ziedēšanas laiks ir beidzies.

